
Asioiden käsittelyn julkisuus ja henkilötiedot tietoverkossa / Kuopion ohje

Tämä ohje on tarkoitettu Kuopion kaupungin valmistelijoille, toimielinten sihteereille ja muille esityslistojen ja pöytäkirjojen laatijoille sekä asiakaspalveluhenkilöstölle.

Ohjeeseen on pyritty kokoamaan lyhyesti esityslistojen ja pöytäkirjojen laatimiseen ja julkaisemiseen liittyvät ohjeet asiakirjajulkisuudesta, henkilötietojen käsittelystä, asioiden valmistelusta, esityslistojen ja pöytäkirjojen julkaisemisesta kaupungin verkkosivuilla sekä asiakirjojen arkistoinnista.

Julkinen vai suljettu kokous 

Valtuuston kokoukset ovat julkisia, jollei kokouksessa käsitellä asiaa tai asiakirjaa, joka on lailla säädetty salassa pidettäväksi tai jollei valtuusto muuten painavan syyn vuoksi jossakin asiassa toisin päätä. Valtuuston suljetussa kokouksessa esitetyt ja siinä käydystä keskustelusta laaditut asiakirjat ovat salassa pidettäviä, jos niin laissa säädetään.

Valtuuston kokousta voi seurata paikan päällä valtuustosalissa (valtuusto-virastotalo, Suokatu 42) tai verkon kautta suorana lähetyksenä osoitteesta http://valtuustosali.kuopio.fi. Lähetykset tallentuvat automaattisesti myös jälkikatselua varten. 

Muun toimielimen kuin valtuuston kokoukset ovat julkisia vain, jos toimielin niin päättää eikä kokouksessa käsitellä asiaa tai asiakirjaa, joka on lailla säädetty salassa pidettäväksi.

Julkisuus- ja henkilötietolaki säätelevät kunnan toiminnan avoimuutta

Viranomaisen asiakirjojen laadinnasta, käsittelystä ja säilyttämisestä sekä tietojen antamisesta ja salassa pidosta on säädetty useissa laeissa. Keskeisimmin kunnan toiminnan avoimuutta säätelevät julkisuus- ja henkilötietolaki. Julkisuuslaki koskee lähinnä asiakirjatietoja ja niiden käsittelyä, henkilötietolaki puolestaan yksityisyyden suojaa, tietoturvallisuutta ja tiedonsaantia.

Julkisuusperiaatteen mukaan viranomaisen asiakirjat ovat pääsääntöisesti julkisia. Vain lailla voidaan säätää, millaiset asiat ovat salassa pidettäviä. Yleisimmät salassapitoperusteet sisältyvät viranomaisten toiminnan julkisuudesta annettuun lakiin. Salassa pidettäviä tietoja ei saa julkaista tai panna yleisesti nähtäväksi eikä niitä saa laittaa kaupungin verkkosivuille tai kaupungin sisäiseen verkkoon.

Henkilötiedolla tarkoitetaan henkilötietolain mukaan kaikenlaisia luonnollista henkilöä tai hänen ominaisuuksiaan tai elinolosuhteitaan kuvaavia merkintöjä, jotka voidaan tunnistaa häntä tai hänen perhettään taikka hänen kanssaan yhteisessä taloudessa eläviä koskeviksi. Esimerkiksi henkilön nimi, ikä, sukupuoli ja ammatti ovat henkilötietoja. 

Henkilötietojen merkitsemistä päätöksentekoasiakirjoihin tulee välttää, eikä niitä saa tarpeettomasti julkaista yleisessä tietoverkossa, vaikka tiedot sinänsä eivät olisi salassa pidettäviä tai henkilörekisteriin sisältyviä tietoja.

Salassa pidettäviä henkilötietoja (kuten terveystietoja) ja henkilötunnusta ei saa missään muodossa laittaa kaupungin ulkoiseen eikä sisäiseen tietoverkkoon. 

Salassa pidettävät ja julkiset asiakirjat

Salassapitovelvollisuus

Viranomaisen asiakirjoja ovat sille sen toimivaltaan kuuluvassa asiassa toimitetut tai viranomaisen toimivaltaansa kuuluvassa asiassa laatimat asiakirjat. Asiakirjat ovat julkisia tai salaisia. Jotkin asiakirjat tulevat julkisiksi vasta tietyn käsittelyvaiheen jälkeen. Salassa pidettäviä ovat ne asiakirjat, jotka on lailla säädetty salassa pidettäviksi. Viranomaisen palveluksessa työskentelevä henkilö tai sen tehtäviä muuten suorittava on vaitiolovelvollinen salassa pidettävästä asiasta.

Asianosaisen tiedonsaantioikeus

Hakijalla, valittajalla tai muulla, jonka oikeutta, etua tai velvollisuutta asia koskee (asianosainen) on oikeus saada asiaa käsittelevältä tai käsitelleeltä viranomaiselta tieto muunkin kuin julkisen asiakirjan sisällöstä, joka voi tai on voinut vaikuttaa hänen asiansa käsittelyyn. 

Asianosaisella, hänen edustajallaan ja avustajallaan ei ole kuitenkaan oikeutta
asiakirjaan, josta tiedon antaminen olisi vastoin erittäin tärkeää yleistä tai yksityistä etua taikka lapsen etua tai muuta erittäin tärkeää yksityistä etua
esittelymuistioon tai ratkaisuehdotukseen ja niihin verrattaviin viranomaisen asiakirjoihin ennen kuin asia on päätetty
viranomaisen oikeudenkäynnin osapuolena laatimiin tai hankkimiin valmisteluasiakirjoihin, jos tiedon antaminen on vastoin viranomaisen etua 
tarjouskilpailussa toisen tarjouksen tekijän liike- tai ammattisalaisuutta koskeviin tietoihin tarjouksen hintaa lukuun ottamatta
lastensuojeluilmoituksen tai vastaavan ilmoituksen tekijän, todistajan, asianomistajan tai asianomaisen salassa pidettäviin osoite-, puhelin- tai vastaaviin yhteystietoihin, jos tiedon antaminen vaarantaisi näiden turvallisuutta, etuja tai oikeuksia.
Ennen kuin tietoja annetaan asianosaisaseman perusteella, on tietojen pyytäjän asianosaisasema ja henkilöllisyys varmistettava. Asiakirjaan, joka on salassa pidettävä toisen tai yleisen edun vuoksi, on merkittävä "Salassa pidettävä"-merkintä sekä säännös, mihin salassapito perustuu. Vastaanottajan salassapitovelvollisuutta on myös korostettava asiakirjaa annettaessa.

Luottamushenkilön ja tilintarkastajan tiedonsaantioikeus

Tilintarkastajilla on oikeus saada tarkastusta varten tarvitsemansa tiedot. Luottamushenkilöllä on oikeus saada luottamustehtävän hoitamiseen tarvittavat tiedot.

Keskeisiä salassapitoperusteita

Asiakirjojen salassapitoperusteet määritellään Julkisuuslain (621/1999) 24 §:ssä. Keskeisimpiä kunnassa salassa pidettäviä asiakirjoja ovat
sosiaalihuollon asiakkaita koskevat asiakirjat ja terveydenhuollon potilasasiakirjat
pakolaista sekä turvapaikan, oleskeluluvan tai viisumin hakijaa koskevat, turvallisuutta vaarantavat tiedot
holhoustoimeen liittyvät yksityisen taloudellisen edun tai yksityisyyden suojaamista koskevat tiedot
kanteluasiakirjat ennen asian ratkaisua
henkilöiden, rakennusten, laitosten ja rakennelmien sekä tieto- ja viestintäjärjestelmien turvajärjestelyjä koskevat tiedot
poikkeusoloihin varautumista koskevat suunnitelmat
yksityisen ja julkisyhteisön liike- ja ammattisalaisuutta koskevat asiakirjat
kunnan työmarkkina- tai työriidan tai oikeudenkäynnin osapuolena laatimia tai saamia tietoja, jos tietojen antaminen on vastoin kunnan etua
opinnäytetyön tai tieteellisen tutkimuksen suunnitelmaa tai perusaineistoa koskevat asiakirjat
henkilön vuosituloja tai kokonaisvarallisuutta koskevat tiedot
nuoresta rikoksentekijästä laadittu henkilötutkinta tai yhdyskuntapalvelun soveltuvuusselvitys
psykologisen testin tai soveltuvuuskokeen suorittamista ja tulosta sekä työntekijän valintaa tai palkkauksen perustetta varten tehtyjä arviointeja koskevat tiedot
henkilön ilmoittamat salaiset yhteystiedot
turvakiellon alaisten henkilöiden tiedot
henkilön poliittista vakaumusta, ammattiyhdistykseen kuulumista, vapaa-ajan harrastuksia ym. henkilökohtaisia oloja koskevat tiedot.
Milloin julkisiksi?

Viranomaiselle saapunut asiakirja tulee julkiseksi, kun viranomainen on sen saanut (ellei se ole julkisuuslain mukaisesti salassa pidettävä, ks. Julkisuuslaki 7 §).

Viranomaisen laatima asiakirja tulee julkiseksi (ellei ole salassa pidettävä, ks. Julkisuuslaki 6 §)
diaarin ja muun luettelon merkintä, kun se on tehty
tarjous-, selvitys- ja lausuntopyyntö sekä esitys, ehdotus, aloite, ilmoitus tai hakemus liiteasiakirjoineen, kun se on allekirjoitettu 
hankintaa ja urakkaa koskevat tarjous- ym. asiakirjat, kun sopimus on tehty
tutkimukset, tilastot, suunnitelmat ja selvitykset, kun ne ovat valmiita käyttötarkoitukseensa
pöytäkirja, kun se tarkastuksen jälkeen on allekirjoitettu, jollei sitä ole laadittu asian valmistelemiseksi tai viranomaisen sisäistä työskentelyä varten
päätös, lausunto, toimituskirja ja viranomaisen sopimusosapuolena tekemä ratkaisu sekä niiden käsittelyä varten viranomaisessa laaditut muistiot, pöytäkirjat ja muut asiakirjat, kun päätös, lausunto, toimituskirja tai sopimus on allekirjoitettu 
muu asiakirja, kun asia, jota se koskee, on siinä viranomaisessa käsitelty loppuun.
Julkisuuslain perusteella salassa pidettävät asiat tulevat julkisiksi vasta sitten, kun laissa määritelty salassapitoaika päättyy. 

Lisätietoja	Katso kaupungin ohjeet asiakirjajulkisuudesta, löytyvät Santrasta kohdasta Työn tueksi -> Tietoturva -> Erityisohjeita -> Asiakirjan julkisuusohje (Asiakirjajulkisuus ja tietosuoja 20.9.2011).

Rekisteritietojen luovuttaminen

Tietojen antaminen henkilörekisteristä on määritelty asianomaisessa rekisteriselosteessa.

Viranomaisen henkilörekisteristä tietoja voidaan antaa suullisesti tai annetaan asiakirjat pyytäjän nähtäväksi. Henkilötietoja voidaan antaa kopiona, tulosteena tai sähköisessä muodossa, jos vastaanottajalla on henkilötietolain perusteella oikeus tallettaa ja käyttää sellaisia henkilötietoja. Luonnollisella henkilöllä on oikeus kerätä tietoja yksinomaan henkilökohtaisiin tai niihin verrattaviin tavanomaisiin yksityisiin tarkoituksiin. Tietoja saadaan antaa myös toimituksellisiin tarkoituksiin. Muissa tapauksissa tietoja pyytävän tulee esittää henkilörekisteriseloste, josta käy selville rekisterin käyttötarkoitus ja se, että hänellä on oikeus saada ja käsitellä henkilötietoja. Henkilötietoja ei luovuteta suoramarkkinointiin ja mielipide- ja markkinatutkimuksiin.

Asioiden valmistelu ja käsittely esityslistalla ja pöytäkirjassa 

Asian valmistelija määrittelee asiakirjojen salassapidon ja vastaa asian valmistelusta annettujen ohjeiden mukaisesti niin, että kaikki julkiset asiat, vähintään asioiden otsikot, voidaan julkaista internetissä. 

Internetiin ei saa tarpeettomasti julkaista yksityishenkilöiden henkilötietoja, kuten nimiä, osoitteita, puhelinnumeroita tai sähköpostiosoitteita, sisältäviä asiakirjoja ja liitteitä.

Yksityishenkilöiden nimet ja esimerkiksi osoitteet näkyvät asian otsikossa D360:ssä; tämä auttaa asioiden hakemista järjestelmästä.

Julkaistavien= julkisen asioiden kokousasiakirjojen otsikoista yksityishenkilöiden nimet ja muut henkilötiedot poistetaan, otsikossa näkyy vain asia. 

Esitysteksti = kokousasiakirja laaditaan niin, että siinä ei näy yksityishenkilöiden henkilötietoja. Päätöksenteossa tarpeelliset henkilötiedot lisätään erilliseen liitteeseen.

Yksityishenkilöä koskevissa (poikkeamis- ym.) päätöksissä, joissa henkilön nimi on mainittava päätöksessä, kokousasiakirjalle laitetaan pelkkä maininta siitä, että esitys jaetaan esityslistan liitteenä. Esitys henkilötietoineen laaditaan kokousasiakirjan liitteeksi.

Jos esityslistan liitteeksi laitettavissa saapuneissa asiakirjoissa on henkilöiden nimiä, osoitteita, puhelinnumeroita, sähköpostiosoitteita tms. tietoja, ja liite on asian luonteen vuoksi tarpeen julkaista internetissä, liitteeksi laitetaan versio, josta nämä henkilötiedot on peitetty. Tässä tapauksessa on huolehdittava siitä, että alkuperäinen asiakirja säilyy (tarvittaessa omana sarjanaan) arkistolaitoksen ohjeissa tai Kuopion tiedonohjaussuunnitelmassa määritellyn ajan. (Tarkempi ohje kohdassa 5 Hävittäminen ja arkistointi.)

Salaisista asioista laaditaan erilliset salaiset esityslistat ja pöytä-kirjat. 

Päätöksistä tiedottaminen

Kuntalain mukaan kunnan toiminnasta on tiedotettava asukkaille, palvelujen käyttäjille, järjestöille ja muille yhteisöille. Kunnan on tiedotettava mm. kunnassa valmistelussa olevista asioita ja niiden käsittelystä. 

Kunnan on myös huolehdittava, että toimielinten käsittelyyn tulevien asioiden valmistelusta annetaan esityslistan valmistuttua yleisen tiedonsaannin kannalta tarpeellisia tietoja yleisessä tietoverkossa. Kunnan on verkkoviestinnässään huolehdittava, että salassa pidettäviä tietoja ei viedä yleiseen tietoverkkoon ja että yksityisyyden suoja henkilötietojen käsittelyssä toteutuu.

Kaupunginhallituksen ja kaupunginvaltuuston kokouksista tehdyistä julkisista päätöksistä tiedotetaan medialle välittömästi kokousten päätyttyä. Kokoustiedotteet julkaistaan kokouksen jälkeen kaupungin verkkosivuilla, jolloin ne ovat välittömästi myös kuntalaisten luettavissa. 

Julkiset esityslistat ja pöytäkirjat julkaistaan kaupungin verkkosivuilla heti niiden valmistuttua. Pöytäkirjassa on merkintä, että se on tarkastamaton siihen saakka, kunnes pöytäkirja julkaistaan uudelleen tarkastettuna. Henkilötietoja ja muita ei-julkisia tietoja sisältäviä liitteitä ei julkaista.

Julkiset pöytäkirjat ovat kaupungin verkkosivuilla D360 asianhallintajärjestelmän käyttöönotosta (2012 – 2013) alkaen. Niitä säilytetään kaupungin verkkosivuilla viisi vuotta kokouksen päivämäärästä.

Salaisia esityslistoja ja pöytäkirjoja ei julkaista internetiin.

Toimielinten päätöksistä tiedotetaan asianosaisille pöytäkirjan otteella. Viranomaisille lähetettävät otteet voidaan lähettää koneellisesti allekirjoitettuina sähköpostilla. Salaiset asiat lähetettäessä käytetään suojattua sähköpostiyhteyttä. 

Huom!	Myös valmistelun aikana viranomaisille lähetettävät lausuntopyynnöt ja lausunnot voidaan lähettää sähköpostina. Tieto sähköpostilla lähettämisestä kirjataan asian Muut päätökset ja lisätiedot -kenttään. 

Hävittäminen ja arkistointi

Alkuperäiset asiakirjat ja pöytäkirjat arkistoidaan ja säilytetään Kuopion tiedonohjaussuunnitelman mukaisesti.  

Salassa pidettävät tiedot on säilytettävä niin, etteivät ne ole sivullisten saatavilla. Salassapito koskee myös alkuperäisasiakirjasta otettua kopiota tai tulostetta. Virkasalaisuuden rikkominen on säädetty rikoslain 40 luvun 5 §:n nojalla rangaistavaksi teoksi.

Salassa pidettäviä tietoja sisältävät kokousasiakirjat on säilytettävä ja hävitettävä asianmukaisesti. Niistä ei saa muodostaa kotiarkistoja, vaan ne tulee hävittää välittömästi kokouksen jälkeen. Luottamushenkilöt voivat tuoda hävitettävät asiakirjat palvelualueen kirjaamoon tai asiakaspalveluun, jossa niiden hävittämisestä huolehditaan asianmukaisesti.

Arkistointi, asiakirjojen tietopalvelu ja vastuut on määritelty tarkemmin Kuopion kaupungin asiakirjahallinnon ja arkistotoimen toimintasäännössä (Kh 11.4.2011).

Lisätietoja	Tarvittaessa lisätietoja antavat
kaupunginsihteeri Heikki Vienola
kaupunginlakimies Vesa Toivanen
hallintosihteeri Elvi Savolainen ja 
hallintosihteeri Riitta Nousiainen.

